b'\n_START_ARTICLE_\nDune (roman)\n_START_SECTION_\nOrigini\n_START_PARAGRAPH_\nDup\xc4\x83 ce a publicat romanul The Dragon in the Sea \xc3\xaen 1957, Herbert a zburat \xc3\xaen Florence, Oregon, la marginea nordic\xc4\x83 a Oregon Dunes, unde Departamentul Agriculturii Statelor Unite experimenta folosirea plantelor pentru stabilizarea dunelor de nisip, care puteau "\xc3\xaenghi\xc8\x9bi ora\xc8\x99e, lacuri, r\xc3\xa2uri, autostr\xc4\x83zi \xc3\xaentregi." Articolul lui Herbert pe tema dunelor, "Au oprit nisipurile care se deplasau", nu a fost terminat niciodat\xc4\x83 (fiind publicat abia peste decenii, \xc3\xaen The Road to Dune), dar cercet\xc4\x83rile \xc3\xaentreprinse i-au st\xc3\xa2rnit autorului interesul pentru ecologie._NEWLINE_Herbert \xc8\x99i-a petrecut urm\xc4\x83torii cinci ani document\xc3\xa2ndu-se, scriind \xc8\x99i revizuind ceea ce avea s\xc4\x83 devin\xc4\x83 romanul Dune, serializat \xc3\xaen revista Analog \xc3\xaentre 1963 \xc8\x99i 1965 sub forma a dou\xc4\x83 opere mai scurte, Lumea Dunei \xc8\x99i Profetul Dunei. Herbert \xc8\x99i-a dedicat opera "oamenilor a c\xc4\x83ror munc\xc4\x83 merge dincolo de idei, \xc3\xaen lumea \'material\xc4\x83\' -  ecologi\xc8\x99tilor terenurilor uscate, oriunde ar fi ace\xc8\x99tia, oric\xc3\xa2nd vor fi lucrat, le este dedicat acest efort de prezicere, cu respect \xc8\x99i admira\xc8\x9bie." Versiunea serializat\xc4\x83 a fost extins\xc4\x83 \xc8\x99i revizuit\xc4\x83 - \xc8\x99i respins\xc4\x83 de mai mult de dou\xc4\x83zeci de editori - \xc3\xaenainte de a fi publicat\xc4\x83 de Chilton Books, o mic\xc4\x83 editur\xc4\x83 cunoscut\xc4\x83 \xc3\xaen special pentru manualele de auto-reparare.\n_START_SECTION_\nCadru\n_START_PARAGRAPH_\nLa peste 23.000 de ani \xc3\xaen viitor, rasa uman\xc4\x83 s-a \xc3\xaempr\xc4\x83\xc8\x99tiat \xc3\xaen universul cunoscut, popul\xc3\xa2nd nenum\xc4\x83rate sisteme planetare, conduse de casele regale aristocratice care se supun \xc3\x8emp\xc4\x83ratului Padi\xc8\x99ah Shaddam Corrino IV. \xc8\x98tiin\xc8\x9ba \xc8\x99i tehnologia au evoluat dincolo de limitele timpurilor actuale. Din cauza unui incident petrecut cu 10.000 de ani \xc3\xaen urm\xc4\x83, cunoscut ca Jihadul butlerian, calculatoarele \xc8\x99i inteligen\xc8\x9bele artificiale sunt interzise. \xc3\x8en absen\xc8\x9ba acestor dispozitive, func\xc8\x9bia lor este preluat\xc4\x83 de oameni cu min\xc8\x9bi foarte dezvoltate, numi\xc8\x9bi menta\xc8\x9bi._NEWLINE_\xc3\x8en afara acestora, au ap\xc4\x83rut diverse organiza\xc8\x9bii menite s\xc4\x83 umple locul ocupat anterior de "ma\xc8\x99inile g\xc3\xa2nditoare". Doar dou\xc4\x83 dintre ele au supravie\xc8\x9buit: Ghilda Spa\xc8\x9bial\xc4\x83, specializat\xc4\x83 \xc3\xaen matematic\xc4\x83, care a monopolizat c\xc4\x83l\xc4\x83toriile spa\xc8\x9biale realizate cu ajutorul navigatorilor, \xc8\x99i puternicul ordin matriarhal numit Bene Gesserit, al c\xc4\x83rei obiectiv principal \xc3\xael constituie protejarea \xc8\x99i evolu\xc8\x9bia rasei umane. Sursa abilit\xc4\x83\xc8\x9bilor lor este substan\xc8\x9ba numit\xc4\x83 mirodenia melanj, care se g\xc4\x83se\xc8\x99te doar pe planeta de\xc8\x99ertic\xc4\x83 Arrakis. Mirodenia prelunge\xc8\x99te via\xc8\x9ba celor care o consum\xc4\x83 \xc8\x99i permite anumite capacit\xc4\x83\xc8\x9bi pre\xc8\x99tiente._NEWLINE_Corpora\xc8\x9bia CHOAM este principala p\xc3\xa2rghie a economiei imperiale, stabilind veniturile \xc8\x99i obliga\xc8\x9biile financiare ale fiec\xc4\x83rei Case. Cheia puterii lor este controlul Arrakis-ului. Mirodenia este crucial\xc4\x83 pentru navigatorii Ghildei Spa\xc8\x9biale, care depind de ea pentru a stabili un traseu sigur al navelor Ghildei, folosind pre\xc8\x99tiin\xc8\x9ba \xc8\x99i tehnologia "plierii spa\xc8\x9biului" care le permite c\xc4\x83l\xc4\x83toria instantanee \xc3\xaen orice col\xc8\x9b al universului._NEWLINE_Mirodenia le d\xc4\x83 acolitelor Bene Gesserit, denumite deseori "vr\xc4\x83jitoare", abilit\xc4\x83\xc8\x9bi mentale \xc8\x99i fizice, dezvoltate \xc3\xaen parte prin condi\xc8\x9bionarea antrenamentului prana-bindu. O acolit\xc4\x83 Bene Gesserit devine Cucernic\xc4\x83 Maic\xc4\x83 dup\xc4\x83 ce trece printr-un ritual primejdios numit agonia mirodeniei, \xc3\xaen cadrul c\xc4\x83ruia ingereaz\xc4\x83 o doz\xc4\x83 \xc3\xaen mod normal letal\xc4\x83 dintr-un narcotic al pre\xc8\x99tiin\xc8\x9bei, fiind obligat\xc4\x83 s\xc4\x83 \xc3\xael neutralizeze \xc3\xaen interiorul ei. Supravie\xc8\x9buirea acestui ritual \xc3\xaei desc\xc4\x83tu\xc8\x99eaz\xc4\x83 ego-ul \xc8\x99i amintirile tuturor str\xc4\x83mo\xc8\x99ilor ei pe linie feminin\xc4\x83. O Cucernic\xc4\x83 Maic\xc4\x83 este sf\xc4\x83tuit\xc4\x83 s\xc4\x83 evite locul din con\xc8\x99tiin\xc8\x9ba ei ocupa de memoria genetic\xc4\x83 a str\xc4\x83mo\xc8\x99ilor ei pe linie masculin\xc4\x83. Bene Gesserit conduc un program genetic secret, vechi de milenii, al c\xc4\x83rui scop \xc3\xael reprezint\xc4\x83 producerea unui mascul echivalent unei Bene Gesserit, pe care \xc3\xael numesc Kwisatz Haderach. Acest b\xc4\x83rbat nu ar fi capabil doar s\xc4\x83 supravie\xc8\x9buiasc\xc4\x83 agoniei mirodeniei \xc8\x99i s\xc4\x83 acceseze amintirile str\xc4\x83mo\xc8\x99ilor pe linie masculin\xc4\x83, ci se a\xc8\x99teapt\xc4\x83 s\xc4\x83 posede "puteri mentale organice (care pot) uni spa\xc8\x9biul \xc8\x99i timpul". Bene Gesserit vor ca acest Kwisatz Haderach s\xc4\x83 le ofere posibilitatea de a controla problemele omenirii mult mai eficient._NEWLINE_Planeta Arrakis este acoperit\xc4\x83 de un ecosistem de\xc8\x99ertic, ostil majorit\xc4\x83\xc8\x9bii formelor de via\xc8\x9b\xc4\x83. Ea este casa fremenilor, lupt\xc4\x83tori feroce care c\xc4\x83l\xc4\x83resc giganticii viermi de nisip ai de\xc8\x99ertului \xc8\x99i ai c\xc4\x83ror conduc\xc4\x83tori sunt ale\xc8\x99i prin lupt\xc4\x83. Fremenii au ritualuri complexe \xc8\x99i un sistem bazat pe p\xc4\x83strarea apei de pe planeta lor arid\xc4\x83; ei p\xc4\x83streaz\xc4\x83 apa distilat\xc4\x83 a mor\xc8\x9bilor, consider\xc4\x83 scuipatul un gest de respect, iar lacrimile cel mai pre\xc8\x9bios dar care poate fi oferit unui mort. Romanul sugereaz\xc4\x83 c\xc4\x83 fremenii s-au adaptat fiziologic mediului lor, s\xc3\xa2ngele lor coagul\xc3\xa2ndu-se aproape instantaneu pentru a preveni pierderea apei. \xc8\x98i cultura fremen\xc4\x83 se \xc3\xaenv\xc3\xa2rte \xc3\xaen jurul mirodeniei care se g\xc4\x83se\xc8\x99te \xc3\xaen de\xc8\x99ert \xc8\x99i se recolteaz\xc4\x83 sub riscul atacului viermilor de nisip. La fel ca \xc8\x99i \xc3\xaen cazul altor planete supersti\xc8\x9bioase, eforturile misionare ale Bene Gesserit au reu\xc8\x99it s\xc4\x83 aduc\xc4\x83 religia \xc8\x99i profe\xc8\x9biile pe Arrakis, d\xc3\xa2ndu-le fremenilor credin\xc8\x9ba \xc3\xaentr-un m\xc3\xa2ntuitor, Lisan al-Gaib (Vocea din alt\xc4\x83 lume), care va veni \xc3\xaentr-o zi de pe alt\xc4\x83 lume pentru a transforma Arrakisul \xc3\xaentr-o lume mai ospitalier\xc4\x83.\n_START_SECTION_\nIntriga\n_START_PARAGRAPH_\n\xc3\x8emp\xc4\x83ratul Shaddam IV a ajuns s\xc4\x83 se team\xc4\x83 de Casa Atreides din cauza popularit\xc4\x83\xc8\x9bii \xc3\xaen cre\xc8\x99tere a Ducelui Leto Atreides \xc8\x99i a faptului c\xc4\x83 puterea de lupt\xc4\x83 a lui Leto a \xc3\xaenceput s\xc4\x83 rivalizeze cu sardaukarii \xc3\x8emp\xc4\x83ratului, a c\xc4\x83ror imagine de invincibilitate a ajutat la p\xc4\x83strarea puterii imperiale. Shaddam pune la cale distrugerea Casei Atreides, dar nu poate risca atacul asupra unei singure Case, deoarece acest lucru nu ar fi acceptat de Landsraad, adunarea Caselor conduc\xc4\x83toare. \xc3\x8en schimb, \xc3\xaemp\xc4\x83ratul apeleaz\xc4\x83 la ura veche de secole dintre Casa Atreides \xc8\x99i casa Harkonnen, incluz\xc3\xa2ndu-l pe str\xc4\x83lucitorul \xc8\x99i \xc3\xaensetatul de putere Baron Vladimir Harkonnen \xc3\xaen planul s\xc4\x83u capcan\xc4\x83 de a-i elimina pe atreizi. Shaddam \xc3\xael ademene\xc8\x99te pe Leto s\xc4\x83 accepte mutarea fiefului s\xc4\x83u pe planeta de\xc8\x99ertic\xc4\x83 Arrakis, controlat\xc4\x83 anterior de harkonneni, singura surs\xc4\x83 cunoscut\xc4\x83 a mirodeniei numit\xc4\x83 melanj._NEWLINE_Intriga politic\xc4\x83 este complicat\xc4\x83 de faptul c\xc4\x83 fiul Ducelui, Paul Atreides, este o component\xc4\x83 esen\xc8\x9bial\xc4\x83 a programului genetic secret, vechi de secole, al Bene Gesserit. Concubinei lui Leto, Doamna Jessica, i s-a ordonat de c\xc4\x83tre Bene Gesserit s\xc4\x83 \xc3\xaei d\xc4\x83ruiasc\xc4\x83 Ducelui o fiic\xc4\x83. Din uniunea acesteia cu mo\xc8\x99tenitorul Harkonnen se a\xc8\x99teapt\xc4\x83 apari\xc8\x9bia lui Kwisatz Haderach. Jessica a \xc3\xaenc\xc4\x83lcat aceste ordine, d\xc4\x83ruindu-i Ducelui fiul pe care \xc8\x99i-l dorea, iar Jessica se g\xc3\xa2nde\xc8\x99te c\xc4\x83 Paul poate fi chiar el Kwisatz Haderach, n\xc4\x83scut cu o genera\xc8\x9bie mai repede._NEWLINE_Atreizii se a\xc8\x99teapt\xc4\x83 la intrigi \xc8\x99i provoc\xc4\x83ri \xc3\xaen timpul guvern\xc4\x83rii Arrakisului, dep\xc4\x83\xc8\x99ind capcanele \xc8\x99i complica\xc8\x9biile ini\xc8\x9biale ale hakonnenilor prin c\xc3\xa2\xc8\x99tigarea \xc3\xaencrederii popula\xc8\x9biei locale a fremenilor, cu care sper\xc4\x83 s\xc4\x83 se alieze. Totu\xc8\x99i, atreizii se dovedesc incapabili s\xc4\x83 fac\xc4\x83 fa\xc8\x9b\xc4\x83 unui atac devastator al harkonnenilor sus\xc8\x9binut de sardaukari imperiali deghiza\xc8\x9bi \xc3\xaen trupe harkonnen, atac facilitat de tr\xc4\x83darea unui membru al Casei Atreides \xe2\x80\x94 doctorul Suk Wellington Yueh. Casa Atreides este \xc3\xaempr\xc4\x83\xc8\x99tiat\xc4\x83, mentatul Thufir Hawat este capturat de Baron \xc8\x99i convins s\xc4\x83 lucreze pentru el, soldatul-trubadur Gurney Halleck se al\xc4\x83tur\xc4\x83 unor contrabandi\xc8\x99ti, iar Duncan Idaho este ucis \xc3\xaen timp ce \xc3\xaei ap\xc4\x83ra pe Paul \xc8\x99i Jessica. Ca parte a \xc3\xaen\xc8\x9belegerii, Yueh i-l duce Baronului pe Ducele captiv, dar \xc3\xael tr\xc4\x83deaz\xc4\x83 \xc8\x99i pe Baron ajut\xc3\xa2nd la evadarea lui Paul \xc8\x99i a Jessic\xc4\x83i. Baronul \xc3\xael ucide pe Yueh \xc8\x99i scap\xc4\x83 de tentativa Ducelui de a-l asasina \xc3\xaenainte de a se sinucide, \xc3\xaen locul s\xc4\x83u fiind ucis mentatul s\xc4\x83u, Piter De Vries. Cu ajutorul lui Duncan, Yueh, a conduc\xc4\x83torului fremen \xc8\x99i planetologul imperial Liet-Kynes, Paul \xc8\x99i Jessica scap\xc4\x83 de urm\xc4\x83ritorii ei \xc8\x99i se refugiaz\xc4\x83 \xc3\xaen ad\xc3\xa2ncul de\xc8\x99ertului._NEWLINE_Abilit\xc4\x83\xc8\x9bile Bene Gesserit ale Jessic\xc4\x83i \xc8\x99i cele pe care Paul \xc8\x99i le descoper\xc4\x83 \xc3\xaei ajut\xc4\x83 s\xc4\x83 se al\xc4\x83ture unui trib fremen, c\xc4\x83ruia \xc3\xaei \xc3\xaenva\xc8\x9b\xc4\x83 rapid modul de via\xc8\x9b\xc4\x83. Jessica devine Cucernic\xc4\x83 Maic\xc4\x83, \xc3\xaenghi\xc8\x9bind Apa Vie\xc8\x9bii \xc3\xaen timp ce e \xc3\xaens\xc4\x83rcinat\xc4\x83 cu al doilea copil; fiica ei nen\xc4\x83scut\xc4\x83 Alia particip\xc4\x83 la acest ritual, c\xc4\x83p\xc4\x83t\xc3\xa2nd toate abilit\xc4\x83\xc8\x9bile unei Cucernice Maici \xc3\xaenainte de a se na\xc8\x99te. Paul se \xc3\xaendr\xc4\x83goste\xc8\x99te de o fremen\xc4\x83, Chani, care \xc3\xaei d\xc4\x83ruie\xc8\x99te un b\xc4\x83iat. Anii trec, iar Paul \xc3\xae\xc8\x99i d\xc4\x83 seama tot mai mult de for\xc8\x9ba pe care o reprezint\xc4\x83 fremenii, fiind capabili chiar s\xc4\x83 \xc3\xaei \xc3\xaenfr\xc3\xa2ng\xc4\x83 pe sardaukarii "de neoprit" \xc8\x99i s\xc4\x83 preia din nou controlul Arrakisului. Tr\xc4\x83ind cu dieta de mirodenie a fremenilor, pre\xc8\x99tiin\xc8\x9ba lui Paul cre\xc8\x99te dramatic, permi\xc8\x9b\xc3\xa2ndu-i s\xc4\x83 prevad\xc4\x83 evenimente viitoare \xc8\x99i s\xc4\x83 c\xc3\xa2\xc8\x99tige respectul religios al fremenilor, care \xc3\xael consider\xc4\x83 m\xc3\xa2ntuitorul din profe\xc8\x9bii. Pe m\xc4\x83sura cre\xc8\x99terii influen\xc8\x9bei lui Paul, \xc3\xaencepe s\xc4\x83 conduc\xc4\x83 un jihad \xc3\xaemportiva st\xc4\x83p\xc3\xa2nirii Harkonnen a planetei, sub noul s\xc4\x83u nume, Muad\'Dib. Cu ajutorul pre\xc8\x99tiin\xc8\x9bei, Paul \xc3\xae\xc8\x99i d\xc4\x83 seama c\xc4\x83, dac\xc4\x83 nu are grij\xc4\x83, fremenii vor extinde acest jihad la scara \xc3\xaentregului univers cunoscut, lucru descris de Paul ca un efort subcon\xc8\x99tient al omenirii de a evita stagnarea genetic\xc4\x83._NEWLINE_At\xc3\xa2t \xc3\x8emp\xc4\x83ratul, c\xc3\xa2t \xc8\x99i Baronul Harkonnen devin tot mai \xc3\xaengrijora\xc8\x9bi de cre\xc8\x99terea fervoarei pe care fanaticii religio\xc8\x99i de pe Arrakis i-o arat\xc4\x83 acestui "Muad\'Dib", f\xc4\x83r\xc4\x83 a ghici c\xc4\x83 acest coduc\xc4\x83tor este Paul, pe care \xc3\xael cred mort. Harkonnen vrea s\xc4\x83 \xc3\xael \xc3\xaenlocuiasc\xc4\x83 pe nepotul s\xc4\x83u brutal, Glossu Rabban - care se ocup\xc4\x83 de administrarea planetei -, cu nepotul \xc8\x99i mo\xc8\x99tenitorul s\xc4\x83u Feyd Rautha, \xc3\xaen speran\xc8\x9ba c\xc4\x83 acesta va c\xc3\xa2\xc8\x99tiga respectul popula\xc8\x9biei. \xc3\x8emp\xc4\x83ratul nu are \xc3\xaencredere \xc3\xaen mi\xc8\x99c\xc4\x83rile Baronului \xc8\x99i trimite spioni pe urmele sale. Hawat explic\xc4\x83 \xc3\xaendoielile \xc3\x8emp\xc4\x83ratului: sardaukarii, aproape invincibili \xc3\xaen b\xc4\x83t\xc4\x83lie, sunt preg\xc4\x83ti\xc8\x9bi pe planeta \xc3\xaenchisoare Salusa Secundus, ale c\xc4\x83rei condi\xc8\x9bii inospitaliere permit doar supravie\xc8\x9buirea celui mai bun. Arrakis ofer\xc4\x83 condi\xc8\x9bii similare, iar \xc3\x8emp\xc4\x83ratul se teme c\xc4\x83 Baronul ar putea recruta de acolo o for\xc8\x9b\xc4\x83 care s\xc4\x83 rivalizeze cu sardaukarii s\xc4\x83i, exact lucrul pe care inten\xc8\x9biona s\xc4\x83 \xc3\xael fac\xc4\x83, \xc3\xaenaintea distrugerii ei, Casa Atreides. Paul \xc8\x99i Guerney ajung din nou \xc3\xaempreun\xc4\x83, acesta din urm\xc4\x83 fiind convins c\xc4\x83 Jessica este tr\xc4\x83d\xc4\x83torul care a dus la c\xc4\x83derea Casei, fiind pe punctul de a o asasina \xc3\xaenainte de a fi oprit de Paul. Tulburat de faptul c\xc4\x83 pre\xc8\x99tiin\xc8\x9ba sa nu a prezis aceast\xc4\x83 posibilitate, Paul decide s\xc4\x83 ia Apa Vie\xc8\x9bii, un gest care fie \xc3\xaei va confirma rolul de Kwisatz Haderach, fie \xc3\xael va omor\xc3\xae. Dup\xc4\x83 ce petrece trei s\xc4\x83pt\xc4\x83m\xc3\xa2ni \xc3\xaentr-o stare similar\xc4\x83 mor\xc8\x9bii, Paul \xc3\xae\xc8\x99i revine cu cu puteri sporite; este capabil s\xc4\x83 vad\xc4\x83 trecutul, prezentul \xc8\x99i viitorul dup\xc4\x83 voie. Privind \xc3\xaen spa\xc8\x9biu, vede c\xc4\x83 \xc3\x8emp\xc4\x83ratul \xc8\x99i harkonnenii au adunat o armat\xc4\x83 uria\xc8\x99\xc4\x83 pentru a invada planeta \xc8\x99i a prelua controlul ei. Paul \xc3\xae\xc8\x99i d\xc4\x83 seama \xc8\x99i de modul \xc3\xaen care poate controla produc\xc8\x9bia de mirodenie de pe Arrakis:: saturarea c\xc3\xa2mpurilor de mirodenie cu apa vie\xc8\x9bii va produce o reac\xc8\x9bie \xc3\xaen lan\xc8\x9b care va distruge toat\xc4\x83 mirodenia de pe planet\xc4\x83._NEWLINE_\xc3\x8en timpul unui atac imperial asupra unei a\xc8\x99ez\xc4\x83ri fremene este ucis fiul lui Paul \xc8\x99i Chani, iar fata de patru ani, Alia, este capturat\xc4\x83 de sardaukari \xc8\x99i dus\xc4\x83 \xc3\xaen capitala planetei, Arrakeen, de unde Baronul Harkonnen se str\xc4\x83duie\xc8\x99te s\xc4\x83 \xc3\xaenn\xc4\x83bu\xc8\x99e jihadul, aub atenta supraveghere a \xc3\x8emp\xc4\x83ratului. \xc3\x8emp\xc4\x83ratul este surprins de sfidarea Aliei \xc8\x99i de \xc3\xaencrederea pe care o are \xc3\xaen fratele ei, despre care afl\xc4\x83 c\xc4\x83 este Paul Atreides. \xc3\x8en acel moment, sub acoperirea unei gigantice furtuni de nisip, Paul \xc8\x99i armata sa de fremeni atac\xc4\x83 ora\xc8\x99ul; \xc3\xaen confuzia generat\xc4\x83, Alia \xc3\xael ucide pe Baron. Paul \xc3\xaenfr\xc3\xa2nge rapid ap\xc4\x83rarea ora\xc8\x99ului \xc8\x99i se confrunt\xc4\x83 cu \xc3\x8emp\xc4\x83ratul, pe care \xc3\xael amenin\xc8\x9b\xc4\x83 cu distrugerea mirodeniei, lucru care ar \xc3\xaensemna \xc3\xaencheierea c\xc4\x83l\xc4\x83toriilor spa\xc8\x9biale \xc8\x99i \xc8\x99tirbirea puterii imperiale \xc8\x99i a Bene Gesserit dintr-o mi\xc8\x99care. Feyd-Rautha \xc3\xael provoac\xc4\x83 pe Paul la un duel cu cu\xc8\x9bite, dar este \xc3\xaenfr\xc3\xa2nt. \xc3\x8en\xc8\x9beleg\xc3\xa2nd c\xc4\x83 Paul este capabil s\xc4\x83 \xc3\xae\xc8\x99i duc\xc4\x83 la \xc3\xaendeplinire amenin\xc8\x9b\xc4\x83rile, \xc3\x8emp\xc4\x83ratul este obligat s\xc4\x83 abdice \xc8\x99i s\xc4\x83 accepte mariajul fiicei lui, Prin\xc8\x9besa Irulan, cu Paul. Paul urc\xc4\x83 pe tron, controlul s\xc4\x83u asupra Arrakisului \xc8\x99i a mirodeniei stabilind o nou\xc4\x83 putere asupra Imperiului care schimb\xc4\x83 fa\xc8\x9ba universului cunoscut. Cu toate acestea, Paul \xc3\xae\xc8\x99i d\xc4\x83 seama c\xc4\x83 este incapabil s\xc4\x83 opreasc\xc4\x83 jihadul pe care l-a v\xc4\x83zut \xc3\xaen viziunile sale, statutul s\xc4\x83u legendar printre fremeni trec\xc3\xa2nd dincolo de punctul \xc3\xaen care \xc3\xael mai poate controla.\n_START_SECTION_\nPersonaje\n_START_PARAGRAPH_\nPersonajele din universul Dune, de cele mai multe ori, fac parte dintr-o anumit\xc4\x83 cas\xc4\x83.\n_START_SECTION_\nMediu \xc8\x99i ecologie\n_START_PARAGRAPH_\nDune a fost supranumit "primul roman de ecologie planetar\xc4\x83 la scar\xc4\x83 mare". Dup\xc4\x83 ce Rachel Carson a publicat Silent Spring \xc3\xaen 1962, scriitorii de science fiction au \xc3\xaenceput s\xc4\x83 trateze subiectul ecologiei \xc8\x99i consecin\xc8\x9bele sale. \xc3\x8en 1965, Dune a r\xc4\x83spuns cu descrierea sa complex\xc4\x83 a vie\xc8\x9bii de pe Arrakis, de la gigan\xc8\x9bii viermi de nisip (pentru care apa e mortal\xc4\x83) p\xc3\xa2n\xc4\x83 la micile forme de via\xc8\x9b\xc4\x83 asem\xc4\x83n\xc4\x83toare \xc8\x99oarecilor adaptate s\xc4\x83 tr\xc4\x83iasc\xc4\x83 cu pu\xc8\x9bin\xc4\x83 ap\xc4\x83. Popula\xc8\x9bia indigen\xc4\x83, fremenii, trebuie s\xc4\x83 se adapteze mediului pentru a supravie\xc8\x9bui, sacrific\xc3\xa2ndu-\xc8\x99i unele dintre dorin\xc8\x9bele pentru o planet\xc4\x83 sc\xc4\x83ldat\xc4\x83 de ape, astfel \xc3\xaenc\xc3\xa2t s\xc4\x83 poat\xc4\x83 p\xc4\x83stra viermii de nisip, at\xc3\xa2t de importan\xc8\x9bi \xc3\xaen cultura lor. Crea\xc8\x9bia ecologic\xc4\x83 complex\xc4\x83 \xc8\x99i unic\xc4\x83 din Dune a fost succedat\xc4\x83 de alte romane science fiction cum ar fi A Door into Ocean (1986) \xc8\x99i Marte-ro\xc8\x99u (1992). Speciali\xc8\x99tii de mediu au ar\xc4\x83tat c\xc4\x83 popularitatea c\xc4\x83r\xc8\x9bii Dune ca roman ce descrie o planet\xc4\x83 sub forma unui sistem viu, \xc3\xaen combina\xc8\x9bie cu primele imagini ale P\xc4\x83m\xc3\xa2ntului v\xc4\x83zut din spa\xc8\x9biu (publicate \xc3\xaen aceea\xc8\x99i perioad\xc4\x83), au influen\xc8\x9bat decisiv mi\xc8\x99c\xc4\x83rile ecologice, duc\xc3\xa2nd la stabilirea unei zile interna\xc8\x9bionale a planetei P\xc4\x83m\xc3\xa2nt.\n_START_SECTION_\nImperii \xc3\xaen declin\n_START_PARAGRAPH_\nErudi\xc8\x9bii au comparat portretizarea c\xc4\x83derii imperiului galactic din Dune cu Istoria declinului \xc8\x99i a pr\xc4\x83bu\xc8\x99irii Imperiului roman a lui Edward Gibbon, publicat\xc4\x83 \xc3\xaen 1776, care argumenteaz\xc4\x83 c\xc4\x83 disensiunile \xc8\x99i corup\xc8\x9bia au dus la c\xc4\x83derea Romei Antice. \xc3\x8en "History and Historical Effect in Frank Herbert\'s Dune" (1992), Lorenzo DiTommaso remarc\xc4\x83 asem\xc4\x83n\xc4\x83rile dintre cele dou\xc4\x83 opere, subliniind excesele \xc3\x8emp\xc4\x83ratului pe planeta sa, Kaitain, \xc8\x99i ale Baronului Harkonnen \xc3\xaen palatul s\xc4\x83u. Eficien\xc8\x9ba de conduc\xc4\x83tor a \xc3\x8emp\xc4\x83ratului se pierde din cauza ceremoniilor \xc8\x99i fastului, coaforii \xc8\x99i ajutoarele pe care le ia cu el pe Arrakis fiind denumite "parazi\xc8\x9bi". Baronul Harkonnen este corupt din punct de vedere material \xc8\x99i decadent din punct de vedere sexual. Declinul \xc8\x99i pr\xc4\x83bu\xc8\x99irea lui Gibbon pune c\xc4\x83derea Romei pe seama ideilor decadente preluate din \xc8\x9b\xc4\x83rile cucerite \xc8\x99i pe excesele generate de ele. Gibbon consider\xc4\x83 c\xc4\x83 luxul i-a \xc3\xaenmuiat pe solda\xc8\x9bii Romei, deschiz\xc3\xa2nd calea atacurilor. \xc3\x8en mod similar, sardaukarii \xc3\x8emp\xc4\x83ratului nu sunt pe potriva fremenilor de pe Dune, deoarece primii sunt prea siguri pe ei, \xc3\xaen timp ce ultimii sunt predispu\xc8\x99i la sacrificiu de sine. Fremenii pun binele comunit\xc4\x83\xc8\x9bii \xc3\xaenaintea binelui propriu, \xc3\xaen timp ce lumea exterioar\xc4\x83 se scald\xc4\x83 \xc3\xaen luxul ob\xc8\x9binut pe seama altora.\n_START_SECTION_\nReferin\xc8\x9be arabice \xc8\x99i islamice\n_START_PARAGRAPH_\nUn mare num\xc4\x83r de termeni din Dune \xc3\xaei copiaz\xc4\x83 pe cei arabi \xc8\x99i islamici, cum sunt Mahdi, Shaitan \xc8\x99i "Fedaykin", de la Feda\'yin. Ca str\xc4\x83in care adopt\xc4\x83 calea poporului de\xc8\x99ertului pentru a-l ajuta s\xc4\x83 devin\xc4\x83 liber, Paul Atreides se aseam\xc4\x83n\xc4\x83 \xc3\xaentr-o oarecare m\xc4\x83sur\xc4\x83 cu T. E. Lawrence.\n_START_SECTION_\nProblematica genului\n_START_PARAGRAPH_\nKathy Gower critic\xc4\x83 Dune \xc3\xaen cartea Mother Was Not a Person, argument\xc3\xa2nd c\xc4\x83, de\xc8\x99i cartea a fost l\xc4\x83udat\xc4\x83 pentru portretizarea oamenilor unei lumi mistice, femeile au fost l\xc4\x83sate deoparte. \xc3\x8en opinia ei, femeile din cultura prezent\xc4\x83 \xc3\xaen Dune au \xc3\xaen general atribu\xc8\x9biuni domestice, iar ordinul exclusiv feminin al cultului religios Bene Gesserit seam\xc4\x83n\xc4\x83 vechilor idei de vr\xc4\x83jitorie. Femeile acestei religii sunt temute \xc8\x99i ur\xc3\xa2te de b\xc4\x83rba\xc8\x9bi \xc8\x99i nu \xc3\xae\xc8\x99i folosesc puterile pentru a se ajuta pe ele \xc3\xaensele, ci pe b\xc4\x83rba\xc8\x9bii din jur, dorin\xc8\x9ba lor suprem\xc4\x83 fiind de a aduce un b\xc4\x83rbat \xc3\xaen s\xc3\xa2nul religiei lor. Autorul de science fiction \xc8\x99i criticul literar Samuel R. Delany s-a declarat ofensat de faptul c\xc4\x83 singura descriere a homosexualit\xc4\x83\xc8\x9bii prezent\xc4\x83 \xc3\xaen carte, cea a Baronului Harkonnen \xc3\xaen rolul perversului r\xc4\x83u, este negativ\xc4\x83._NEWLINE_Pe de alt\xc4\x83 parte, ascensiunea fiului Jessic\xc4\x83i se desf\xc4\x83\xc8\x99oar\xc4\x83 sub conducerea Bene Gesserit eminamente feminin, o guvernare din umbr\xc4\x83 a tuturor marilor case, prin c\xc4\x83s\xc4\x83torii \xc8\x99i fric\xc8\x9biuni. O tem\xc4\x83 central\xc4\x83 a c\xc4\x83r\xc8\x9bii este conectarea, \xc3\xaen fiul Jessic\xc4\x83i, a aspectului feminin cu cel masculin. \xc3\x8entr-un test Bene Gesserit de la \xc3\xaenceputul c\xc4\x83r\xc8\x9bii, se spune c\xc4\x83 b\xc4\x83rba\xc8\x9bii sunt, \xc3\xaen general, "inumani", prin faptul c\xc4\x83 plaseaz\xc4\x83 dorin\xc8\x9ba deasupra propriilor interese \xc8\x99i aspira\xc8\x9bii. Aceasta este \xc3\xaen conformitate cu filozofia lui Herbert c\xc4\x83 oamenii nu sunt crea\xc8\x9bi egali, \xc3\xaen timp ce egalitatea \xc3\xaen fa\xc8\x9ba justi\xc8\x9biei \xc8\x99i egalitatea \xc8\x99anselor sunt idealuri mai \xc3\xaenalte dec\xc3\xa2t egalitatea mental\xc4\x83, fizic\xc4\x83 sau moral\xc4\x83. Margery Hourihan o consider\xc4\x83 pe mama personajului principal, Jessica, "de departe cel mai interesant personaj al romanului", ar\xc4\x83t\xc3\xa2nd c\xc4\x83, \xc3\xaen timp ce fiul ei cap\xc4\x83t\xc4\x83 o putere care \xc3\xael face aproape un str\xc4\x83in pentru cititor, ea r\xc4\x83m\xc3\xa2ne uman\xc4\x83. De-a lungul romanului, ea se lupt\xc4\x83 s\xc4\x83 p\xc4\x83streze puterea \xc3\xaentr-o societate dominat\xc4\x83 de b\xc4\x83rba\xc8\x9bi, reu\xc8\x99ind s\xc4\x83-\xc8\x99i ajute fiul \xc3\xaen momentele cheie ale drumului s\xc4\x83u spre putere.\n_START_SECTION_\nEroism\n_START_PARAGRAPH_\n\xe2\x80\x9eV\xc4\x83 ar\xc4\x83t sindromul super-eroului \xc8\x99i propria voastr\xc4\x83 implicare \xc3\xaen el.\xe2\x80\x9d_NEWLINE_\xe2\x80\x94Frank Herbert_NEWLINE_\xc3\x8en ascensiunea sa c\xc4\x83tre statutul de super-erou, Paul urmeaz\xc4\x83 o cale comun\xc4\x83 nara\xc8\x9biunilor care descriu apari\xc8\x9bia unu erou: o serie de circumstan\xc8\x9be nefericite i se \xc3\xaempotrivesc, dup\xc4\x83 o lung\xc4\x83 perioad\xc4\x83 de exil \xc8\x99i de via\xc8\x9b\xc4\x83 grea \xc3\xaenfrunt\xc4\x83 \xc8\x99i \xc3\xaenvinge sursa r\xc4\x83ului din povestea sa. Astfel, Dune este reprezentativ\xc4\x83 pentru direc\xc8\x9bia general\xc4\x83 urmat\xc4\x83 de science fiction-ul american al anilor \'60, prin faptul c\xc4\x83 prezint\xc4\x83 un personaj care atinge un statut similar zeilor prin mijloace \xc8\x99tiin\xc8\x9bifice. \xc3\x8en cele din urm\xc4\x83, Paul Atreides atinge un nivel de omniscien\xc8\x9b\xc4\x83 care \xc3\xaei permite s\xc4\x83 preia controlul planetei \xc8\x99i al galaxiei, determin\xc3\xa2ndu-i pe fremenii de pe Arrakis s\xc4\x83 \xc3\xael venereze ca pe un zeu. \xc3\x8en 1979, Frank Herbert spunea: "Noti\xc8\x9ba de subsol din trilogia Dune este: feri\xc8\x9bi-v\xc4\x83 de eroi. Mai bine baza\xc8\x9bi-v\xc4\x83 pe propria judecat\xc4\x83 \xc8\x99i pe propriile gre\xc8\x99eli." \xc3\x8en 1985 scria: "Dune prezint\xc4\x83 ideea conduc\xc4\x83torului infailibil deoarece viziunea mea asupra istoriei este c\xc4\x83 gre\xc8\x99elile conduc\xc4\x83torilor (sau cele f\xc4\x83cute \xc3\xaen numele lor) sunt amplificate de num\xc4\x83rul celor care \xc3\xaei urmeaz\xc4\x83 f\xc4\x83r\xc4\x83 ezitare."_NEWLINE_Juan A. Prieto-Pablos spune c\xc4\x83 Herbert a realizat o nou\xc4\x83 tipologie cu super-puterile lui Paul, diferen\xc8\x9biind eroii din Dune de cei anteriori, cum ar ar fi Superman, Gilbert Gosseyn al lui van Vogt \xc8\x99i telepa\xc8\x9bii lui Henry Kuttner. Spre deosebire de euper-eroii preceden\xc8\x9bi, care cap\xc4\x83t\xc4\x83 puteri dintr-o dat\xc4\x83, \xc3\xaen mod accidental, cele ale lui Paul sunt rezultatul unui "progres personal dureros \xc8\x99i \xc3\xaencet". \xc8\x98i, spre deosebire de al\xc8\x9bi super-eroi ai anilor \'60 - care reprezint\xc4\x83 excep\xc8\x9bia printre oamenii de r\xc3\xa2nd ai lumilor lor - personajele lui Herbert dob\xc3\xa2ndesc puteri prin "aplicarea filozofiei \xc8\x99i tehnicilor mistice". Pentru Herbert, omul de r\xc3\xa2nd poate dob\xc3\xa2ndi abilit\xc4\x83\xc8\x9bi incredibile de lupt\xc4\x83 (fremenii \xc8\x99i sardaukarii) sau mentale (Bene Gesserit, menta\xc8\x9bii, navigatorii Ghildei Spa\xc8\x9biale).\n_START_SECTION_\nZen\n_START_PARAGRAPH_\n\xc3\x8en cariera sa de ziarist, Herbert a intrat \xc3\xaen contact cu Zen-ul prin intermediul a doi psihologi jungieni. \xc3\x8en \xc3\xaentreaga serie Dune \xc8\x99i, mai ales, \xc3\xaen romanul Dune, Herbert introduce concepte \xc8\x99i forme \xc3\xaemprumutate din budismul zen. Fremenii sunt zensunni\xc8\x9bi \xc8\x99i multe pasaje scrise de Herbert con\xc8\x9bin spiritul zen. \xc3\x8en "Dune Genesis", el scria:_NEWLINE_\xe2\x80\x9eCeea ce \xc3\xaemi place cel mai mult este s\xc4\x83 v\xc4\x83d \xc3\xaentrep\xc4\x83trunderea temelor, leg\xc4\x83turile \xc3\xaentre imagini care reproduc exact modul \xc3\xaen care a c\xc4\x83p\xc4\x83tat form\xc4\x83 Dune. Ca \xc3\xaentr-o litografie de Escher, m\xc4\x83 implic \xc3\xaen temele recurente care devin paradoxuri. Paradoxul central prive\xc8\x99te viziunea uman\xc4\x83 asupra timpului. Ce spune\xc8\x9bi despre darul pre\xc8\x99tiin\xc8\x9bei al lui Paul - obsesia presbiterian\xc4\x83? Pentru ca Oracolul din Delfi s\xc4\x83 poat\xc4\x83 profe\xc8\x9bi, trebuie s\xc4\x83 se \xc3\xaenc\xc3\xa2lceasc\xc4\x83 \xc3\xaen plasa predestin\xc4\x83rii. Dar predestinarea neag\xc4\x83 surpriza \xc8\x99i, de fapt, creeaz\xc4\x83 cadrul unui univers matematic \xc3\xaenchis ale c\xc4\x83rui limite sunt mereu inconsistente, \xc3\xaent\xc3\xa2lnind mereu ceva nedemonstrabil. Este asemenea unui koan, distrug\xc4\x83torul de min\xc8\x9bi zen. Este ca \xc8\x99i vorbele cretanului Epimenides, care spune: "To\xc8\x9bi cretanii sunt mincino\xc8\x99i."\xe2\x80\x9d\n_START_SECTION_\nP\xc4\x83rere general\xc4\x83\n_START_PARAGRAPH_\nRecenziile romanului au fost \xc3\xaen marea lor majoritate pozitive, Dune fiind considerat de mul\xc8\x9bi critici cel mai bun roman science fiction scris vreodat\xc4\x83._NEWLINE_Autorul de science fiction Arthur C. Clarke l-a catalogat drept "unic", declar\xc3\xa2nd: "Nu \xc8\x99tiu nimic care se poate compara cu el, \xc3\xaen afara St\xc4\x83p\xc3\xa2nului inelelor." Robert A. Heinlein a descris Dune ca fiind "puternic, conving\xc4\x83tor \xc8\x99i foarte ingenios." A fost numit "unul dintre monumentele science fiction-ului modern" de c\xc4\x83tre Chicago Tribune, \xc3\xaen timp ce Washington Post l-a descris ca fiind "o portretizare a unei societ\xc4\x83\xc8\x9bi extraterestre mai complet\xc4\x83 \xc8\x99i mai detaliat\xc4\x83 dec\xc3\xa2t a reu\xc8\x99it orice alt autor din domeniu... o poveste care atrage at\xc3\xa2t prin ac\xc8\x9biune, c\xc3\xa2t \xc8\x99i prin perspectiva filozofic\xc4\x83... Un fenomen science fiction uluitor."_NEWLINE_Tamara I. Hladik scria c\xc4\x83 povestea "creeaz\xc4\x83 un univers pe care romanele mai slabe \xc3\xael folosesc ca pretext pentru continu\xc4\x83ri. Toate elementele sale bogate se afl\xc4\x83 \xc3\xaen echilibru \xc8\x99i sunt plauzibile - f\xc4\x83r\xc4\x83 confedera\xc8\x9biile c\xc3\xa2rpite, limbile inventate, obiceiurile n\xc4\x83scocite \xc8\x99i istoriile f\xc4\x83r\xc4\x83 sens care reprezint\xc4\x83 semnul distinctiv al at\xc3\xa2tor romane mai slabe." Singurul punct slab, spunea ea, este finalul, \xc3\xaen care Paul "devine distant \xc8\x99i oarecum plicticos", ca efect al statutului s\xc4\x83u similar unui zeu.\n_START_SECTION_\nPrima edi\xc8\x9bie\n_START_PARAGRAPH_\nPrima edi\xc8\x9bie din Dune a devenit una dintre cele mai valoroase pentru colec\xc8\x9bionarii de c\xc4\x83r\xc8\x9bi science fiction, exemplarele ei ajung\xc3\xa2nd \xc3\xaen licita\xc8\x9bii p\xc3\xa2n\xc4\x83 la 10.000$. Prima edi\xc8\x9bie de la Chilton avea 9,25 inci, coper\xc8\x9bi verzi-alb\xc4\x83strui \xc8\x99i un pre\xc8\x9b de 5,95$ pe supracopert\xc4\x83, indic\xc3\xa2nd Toronto ca editor canadian pe pagina drepturilor de autor.\n_START_SECTION_\nFilmul lui David Lynch din 1984\n_START_PARAGRAPH_\nPrima ecranizare a romanului Dune a fost realizat\xc4\x83 de David Lynch, fiind lansat\xc4\x83 \xc3\xaen 1984, la aproape 20 de ani de la publicarea c\xc4\x83r\xc8\x9bii. De\xc8\x99i Herbert a spus c\xc4\x83 profunzimea \xc8\x99i simbolismul c\xc4\x83r\xc8\x9bii par s\xc4\x83-i fi intimidat pe mul\xc8\x9bi realizatori de filme, a fost mul\xc8\x9bumit de aceast\xc4\x83 ecranizare, declar\xc3\xa2nd: "Au prins esen\xc8\x9ba. \xc3\x8encepe la fel ca Dune \xc8\x99i \xc3\xaemi aud dialogurile pe tot parcursul lui. \xc8\x98i-au luat unele libert\xc4\x83\xc8\x9bi de interpretare, dar vei ie\xc8\x99i \xc8\x99tiind c\xc4\x83 ai v\xc4\x83zut Dune." Recenziile filmului nu au fost la fel de favorabile, spun\xc3\xa2nd c\xc4\x83 a fost greu de \xc3\xaen\xc8\x9beles celor nefamiliariza\xc8\x9bi cu cartea \xc8\x99i c\xc4\x83 fanii vor fi dezam\xc4\x83gi\xc8\x9bi de modul \xc3\xaen care a respectat ac\xc8\x9biunea c\xc4\x83r\xc8\x9bii.\n_START_SECTION_\nSerialul din 2000 al lui John Harrison\n_START_PARAGRAPH_\n\xc3\x8en 2000, John Harrison a ecranizat romanul \xc3\xaentr-un serial pentru Sci-Fi Channel. P\xc3\xa2n\xc4\x83 \xc3\xaen 2004, seria a fost unul dintre cele trei programe de la Sci-Fi Channel cu cel mai bun rating.\n_START_SECTION_\nEcraniz\xc4\x83ri viitoare\n_START_PARAGRAPH_\n\xc3\x8en 2008 s-a anun\xc8\x9bat c\xc4\x83 Peter Berg va realiza o nou\xc4\x83 ecranizare a c\xc4\x83r\xc8\x9bii pentru Paramount Pictures. Produc\xc4\x83torului Kevin Misher, care a petrecut un an pentru a primi drepturile de la de\xc8\x9bin\xc4\x83torii legali, i se vor al\xc4\x83tura Richard Rubinstein \xc8\x99i John Harrison (de la cele dou\xc4\x83 seriale ale Sci Fi Channel), precum \xc8\x99i Sarah Aubrey \xc8\x99i Mike Messina. Variety a afirmat c\xc4\x83 produc\xc4\x83torii caut\xc4\x83 o "ecranizare fidel\xc4\x83" a romanului \xc8\x99i "consider\xc4\x83 perfect\xc4\x83 tema resurselor ecologice finite". Autorul de science fiction Kevin J. Anderson \xc8\x99i fiul lui Frank Herbert, Brian Herbert, care au scris \xc3\xaempreun\xc4\x83 multe continu\xc4\x83ri \xc8\x99i preludii la Dune \xc3\xaencep\xc3\xa2nd din 1999, au fost ad\xc4\x83uga\xc8\x9bi proiectului pe post de consilieri tehnici. \xc3\x8en octombrie 2009, Berg a renun\xc8\x9bat la proiect, declar\xc3\xa2nd ulterior c\xc4\x83 "nu era potrivit dintr-o mul\xc8\x9bime de motive" pentru el. Av\xc3\xa2nd o schi\xc8\x9b\xc4\x83 de scenariu de 175 realizat\xc4\x83 de Joshua Zetumer, Paramount a c\xc4\x83utat un regizor care s\xc4\x83 realizeze filmul cu un buget care s\xc4\x83 nu dep\xc4\x83\xc8\x99easc\xc4\x83 175 milioane de dolari. Pe 4 ianuarie 2010, Entertainment Weekly a anun\xc8\x9bat c\xc4\x83 regizorul Pierre Morel a semnat pentru proiect, scenaristul Chase Palmer introduc\xc3\xa2nd viziunea lui Morel \xc3\xaen schi\xc8\x9ba original\xc4\x83. \xc3\x8en noiembrie 2010, Deadline.com anun\xc8\x9ba c\xc4\x83 Morel a "p\xc4\x83r\xc4\x83sit" proiectul, dar va fi creditat \xc3\xaen continuare ca produc\xc4\x83tor executiv.\n_START_SECTION_\nCarte audio\n_START_PARAGRAPH_\n\xc3\x8en 1993, Recorded Books a lansat o carte audio de 20 de discuri, \xc3\xaen lectura lui George Guidall. \xc3\x8en 2007, Audio Renaissance a lansat o carte audio \xc3\xaen lectura lui Simon Vance, cu unele pasaje interpretate de Scott Brick, Orlagh Cassidy, Euan Morton \xc8\x99i al\xc8\x9bi protagoni\xc8\x99ti.\n_START_SECTION_\nInfluen\xc8\x9be culturale\n_START_PARAGRAPH_\nDune a influen\xc8\x9bat alte romane, muzic\xc4\x83, filme (inclusiv Star Wars), seriale de televiziune, jocuri, BD-uri \xc8\x99i crearea de tricouri. Romanul a fost parodiat \xc3\xaen 1984 \xc3\xaen National Lampoon\'s Doon a lui Ellis Weiner, fiind \xc8\x99i subiectul culegerii de eseuri The Dune Encyclopedia (1984) a Dr. Willis E. McNelly._NEWLINE_Dune a constituit o surs\xc4\x83 de inspira\xc8\x9bie pentru forma\xc8\x9bia german\xc4\x83 de happy hardcore Dune, care a lansat c\xc3\xa2teva albume cu melodii pe tema c\xc4\x83l\xc4\x83toriilor spa\xc8\x9biale. "Traveller in Time", de pe albumul din 1991 al forma\xc8\x9biei Blind Guardian Tales from the Twilight World, are la baz\xc4\x83 viziunea despre viitor \xc8\x99i trecut a lui Paul Atreides. Dune a stat \xc8\x99i la baza albumului conceptual The 2nd Moon (1999) al forma\xc8\x9biei germane de death metal Golem. Dune a influen\xc8\x9bat \xc8\x99i albumul de debut al forma\xc8\x9biei americane 30 Seconds to Mars._NEWLINE_Jocul online Lost Souls include elemente derivate din Dune, cum ar fi viermii de nisip \xc8\x99i melanjul - a c\xc4\x83rui dependen\xc8\x9b\xc4\x83 poate duce la dob\xc3\xa2ndirea de talente psihice.'